ཀཿསོགས་ཀྱི་མཐར། ཨོཾ་ཨགྣ་ཡེ་སྭཱ་ཧཱ། ཞེས་བཏགས་པས་མར་ཁུ་ཕུལ། འདི་དགང་བླུགས་ཀྱིས་ཕུལ་ན་ལེགས་མོད། མ་འབྱོར་ན་སྣོད་ཅི་བདེ་བས་ཕུལ། ཨཿཀཿསོགས་ཀྱིས་ཡམ་ཤིང་ཡང་ཕུལ། དེ་ནས་སློབ་དཔོན་གྱིས་འབྲུ་སྣ་སྣ་ཚོགས་ནས་འབྲུ་ཚོམ་རེ་འབུལ་བ་དང་། མཆོད་གཡོག་པས་སྔར་གྱི་ཚོན་སྐུད་ཀྱི་རོ་དེ་དུམ་བུ་མང་པོར་གཏུབས། ཚོ་ཉི་ཤུ་རྩ་གཅིག་ཏུ་བཅོས་ནས་ཚོན་སྐུད་ཚོ་རེ་དང་། ཆངས་བུ་རེ་ལག་པ་གཡས་གཡོན་སོ་སོར་བཟུང་ནས་བསྒྲུབ་བྱ་ལ་བསྐོར་བའི་ཚུལ་བྱས་ནས་མེ་ལ་འབུལ་ཞིང་། སྔགས་ལན་ཉེར་གཅིག་བརྗོད་པའམ། བསྡུ་ན་ཚར་གཅིག་གི་མཐར། བསྒྲུབ་བྱ་ཆེ་གེ་མོའི་ནད་གདོན་སྡིག་སྒྲིབ་བྱད་ཀ་རྦོད་གཏོང་མི་མཐུན་པའི་ཕྱོགས་ཐམས་ཅད་ཚིག་པར་གྱུར་ཅིག། ཤཱནྟིཾ་ཀུ་རུ་སྭཱ་ཧཱ། ཞེས་བཏགས་པ་ཚར་གཅིག་དང་། དེ་རྗེས་ཨཿཀཿསོགས་ཁོ་ན་ལ་ལས་སྔགས་དེ་ཉིད་བཏགས་པ་ཉི་ཤུས་འབུལ། གང་དག་སངས་རྒྱས་རང་སངས་རྒྱས། ། ཞེས་པ་ནས། ཀཱ་ཁོརྡྷ་ཛྭ་ལཱ་ཡ་སྭཱ་ཧཱ། བསྒྲུབ་བྱ་ཆེ་གེ་མོའི་ནད་གདོན་ནས། མི་མཐུན་པའི་ཕྱོགས་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་མེ་དང་བསྒྲུབ་བྱ་ལ་བུམ་ཆུ་གཏོར། མེའི་དབལ་ཞི་བར་གྱུར། གོང་བཞིན་མར་དང་ཡམ་ཤིང་ཕུལ། མཆོད་བསྟོད་བསྡུས་པ་ཞིག་དང་། འདོད་གསོལ་བྱ། ཡིག་བརྒྱ་བཟོད་གསོལ་སྤྱི་དང་འདྲ། ཡེ་ཤེས་པ་གཤེགས། དམ་ཚིག་པ་རང་གི་སྙིང་གར་ཐིམ། ཛཿཧཱུྃ་བྃ་ཧོཿདེ་ནས་ཁྲུས་བྱ་བའི་ཐོག་མར་རྟེན་ལ་ལྷ་ཁྲུས། སྐུ་ཕྱི། གོས་འབུལ་བའི་བར་སྤྱི་ལྟར་བྱ། ཁྲུས་ཆུ་དེ་ལས་བུམ་དུ་བླུགས་པ་སློབ་དཔོན་གྱིས་ཐོགས་ཏེ་ཐོག་མར་ཀུ་ཤས་བུམ་ཆུ་བླངས་ཏེ་བསྒྲུབ་བྱའི་སྤྱི་བོ་ནས་གཏོར། དེ་རྗེས་ཁྲུས་བྱར་གཞུག་ཅིང་། སྔགས་མཐར་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ནད་ཐམས་ཅད། དེ་བཞིན་དུ་སྦྱར་ཏེ། གདོན། རིམས། ཉེ་བར་འཚེ་བ། འཁོན། གྲིབ་དང་མི་གཙང་བ། བྱད་ཀ། བྱུར། སྐལ་བ་ངན་པ། གཞན་གྱི་མཐུ་གཏད་སྦྱོར་བ་ངན་པ་བྱས་པ། རྦོད་གཏོང་། རོ་ལངས་ཀྱི་ལས། གདོན་གྱི་ལས། མནན་པ་དང་འཆིང་བའི་ལས། བསྲེགས་པ་དང་ཕུར་བུས་བཏབ་པ། སེམས་གཡེང་བ་དང་སྒྱུར་བར་བྱེད་པ། སྔགས་དང་རྫས་ངན་པའི་ལས། འཁྲུལ་འཁོར་དང་མཁྱུད་སྤྱད་ངན་པ། བཟའ་ཉེས་དང་འགོམ་ཉེས་ལ་སོགས་པ། གཞན་གྱིས་ལས་ངན་པ་བྱས་པ། རྨི་ལམ་ངན་པ་དང་མཚན་མ་ངན་པ། ལྟས་ངན་པ། བཀྲ་མི་ཤིས་པ། ལོ་ཀེག་ཟླ་ཀེག་ཞག་ཀེག་དུས་ཀེག། ཆག་ཆེ་ཉམ་ང་། སྔོན་གྱི་ལས་ལས་གྱུར་པ་དང་འཕྲལ་གྱི་རྐྱེན་ལས་གྱུར་པའི་གནོད་པ། དུས་མ་ཡིན་པར་འཆི་བ། མཚན་མོ་ནག་མོའི་གདོན། དུས་ཀྱི་ཞགས་པ། གཤིན་རྗེའི་ཕོ་ཉ། བགེགས་དང་ལོག་པར་འདྲེན་པ། གཟའ་དང་རྒྱུ་སྐར་གྱི་གནོད་པ། རྒྱལ་པོ་དང་ཐེའུ་རང་གི་གནོད་པ། བཙན་དང་དམུའི་གནོད་པ། བདུད་དང་མདངས་འཕྲོག་གི་གནོད་པ། ཀླུ་དང་ས་བདག་གི་གནོད་པ་ལ་སོགས་པ་མདོར་ན་མི་མཐུན་པའི་ཕྱོགས་ཐམས་ཅད་ཤཱནྟིཾ་ཀུ་རུ་སྭཱ་ཧཱ། དེ་ནས་དུག་ཞི་བར་བྱེད་པ་ནི། སངས་རྒྱས་རྣམས་ཀྱི་གཟི་བརྗིད་དང་། ། རང་རྒྱལ་དག་གི་གཟི་བརྗིད་དང་། ། དགྲ་བཅོམ་རྣམས་ཀྱི་མཐུ་དག་དང་། ། གསང་སྔགས་འཛིན་པ་ཐམས་ཅད་དང་། ། ཤཱ་རིའི་བུ་ཡི་ཤེས་རབ་དང་། ། མཽ་གལ་བུ་ཡི་རྫུ་འཕྲུལ་དང་། ། མ་འགགས་པ་ཡི་མིག་དང་ནི། ། འོད་སྲུང་སྦྱངས་པའི་ཡོན་ཏན་དང་། ། ཀཽཎྜི་ནྱ་ཡི་སྔར་ཐོབ་དང་། ། ཀུན་དགའ་བོ་ཡི་ཐོས་པ་དང་། ། ཚངས་པ་ལྷ་ཡི་བྱམས་པ་དང་། ། བརྒྱ་བྱིན་གྱི་ནི་དབང་རྣམས་དང་། ། འཇིག་རྟེན་སྐྱོང་བའི་ཡུལ་རྣམས་དང་། ། དབང་ཕྱུག་ཆེན་པོའི་སྟོབས་རྣམས་དང་། ། སྡེ་དཔོན་རྣམས་ཀྱི་མཐུ་དག་དང་། ། འཕྲོག་མའི་གཟི་བརྗིད་རྫུ་འཕྲུལ་དང་། ། དེ་དག་རྣམས་ཀྱི་མཐུ་དང་གཟིས། ། བསྒྲུབ་བྱའི་དུག་ནི་དུག་མེད་ཤོག། དུག་མེད་དུག་རྣམས་འཇིག་བྱེད་ཤོག། སྔགས་བརྗོད། སྱདྱ་ཐེ་དན། ཧ་རི་ཀེ་ཤ་ིན་ཀི་ལི་རི་ཧི་རི་ཨ་མ་རི་ཨཎྜ་རེ། པཎྜ་རེ། ཀེ་ཡཱུ་རེ། ཧ་སེ་ཧ་སེ། ཧ་རེ། ཁ་སེ་ཁ་སེ། མེ་རུ་ག་ཏེ་ན་སྭཱ་ཧཱ། མུ་མུཀྵུ་སྭཱ་ཧཱ། ཧི་ལེ་སྭཱ་ཧཱ། མི་ལེ་སྭཱ་ཧཱ། འབྲས་དང་རྨ་དང་ཤུ་བ་དང་། ། གཡན་པ་དང་ནི་འབྲུམ་བུ་དང་། ། ལྷོག་པ་དག་དང་གཡའ་བ་ནི། ། བདུན་པ་ལགས་ཏེ་རབ་ཏུ་བཅོམ། ། འདོད་ཆགས་ཞེ་སྡང་གཏི་མུག་རྣམས། ། འདི་དག་འཇིག་རྟེན་དུག་གསུམ་ཡིན། ། སངས་རྒྱས་བཅོམ་ལྡན་དུག་མི་མངའ། ། སངས་རྒྱས་གཟི་ཡིས་དུག་བཅོམ་མོ། ། དེ་བཞིན། བཅོམ་ལྡན་དམ་ཆོས། འཕགས་པའི་དགེ་འདུན། ཅེས་འདོན་པ་སྤོའོ། ། ས་ནི་དུག་གི་ཕ་ཡིན་ཏེ། ། ས་ནི་དུག་གི་མ་ཡང་ཡིན། ། བདེན་པའི་བདེན་ཚིག་འདི་ཡིས་སུ། ། དུག་གསུམ་ས་ཡི་ནང་དུ་སོང་། ། དེ་བཞིན་ཆུ་མེ་རླུང་རྣམས་ལའང་འདོན་པ་སྤོའོ། ། དེ་ནས་བྱབས་པ་ནི། བྱབས་པའི་རྫས་བདུན་དུ་གྲགས་པ་ཀུ་ཤ། རྨ་བྱའི་མདོངས། བྱ་རོག་གི་དོང་རུ། ཡུངས་ཀར་གོང་བུ། མེ་ལོང་། རལ་གྲི། དར་ཚོན་སྣ་ལྔ་རྣམས་ལག་ཏུ་ཐོགས། སྔར་གྱི་ཁྲུས་སྡེར་དྲི་ཁུ་དང་བཅས་པའི་ནང་དུ་གླུད་གཟུགས་གཅིག་བཅུག། བསྒྲུབ་བྱའི་ཁ་རུ་བུམ་ཆུ་ཅུང་ཟད་འཛིན་དུ་བཅུག་ལ། སྔགས་མཐར། སྡིག་པ་དང་སྒྲིབ་པ་ཐམས་ཅད་ཨ་པ་ན་ཡ་སྭཱ་ཧཱ། ཞེས་སོགས་གོང་དང་འདྲ་བ་ལ་ཤཱནྟིཾ་ཀུ་རུ་ཞེས་པའི་བར་ཨ་པ་ན་ཡ་ཞེས་འདོན་པ་སྤོས་ལ་བྱབས་པའི་མཐར། བསྒྲུབ་བྱ་དེ་ཉིད་ཀྱི་ནད་གདོན་སྡིག་སྒྲིབ་མི་མཐུན་པའི་ཕྱོགས་ཕྲ་ཞིང་ཕྲ་བ་རུས་ལ་ཞེན་པ་ཐམས་ཅད་ནག་བུན་གྱིས་སྐྱུགས་ནས་གླུད་གཟུགས་ལ་ཐིམ་པར་མོས་ཤིག་བྱས་ལ། ཁ་ནང་གི་བུམ་ཆུ་གླུད་གཟུགས་ལ་ཕོ། ན་མོ་སངས་རྒྱས་ཀྱི་བཀའ་བདེན་པ་ཞེས་པ་ནས། བདེན་པའི་བྱིན་གྱིས་བརླབས་ཀྱིས་རྡོ་རྗེ་སློབ་མའམ་བསྒྲུབ་བྱ་འདི་དག་ལ་གནོད་པར་བྱེད་པའི་འབྱུང་པོ་གདོན་བགེགས་ལོག་འདྲེན་མི་མཐུན་པར་བྱེད་པ་ཐམས་ཅད་སའི་ཕྱོགས་འདིར་མ་གནས་པར་གཞན་དུ་སོང་ཞིག་ཅེས་ཡུངས་ཀར་གྱིས་བྲབ། གུ་གུལ་གྱིས་བདུག། དྲག་སྔགས་དང་རོལ་ཆེན་གྱིས་མཚམས་གཅད་དོ། ། ཁྲུས་ཁུ་དང་གླུད་གཟུགས་ཆུ་བོའམ་གཞི་མདོར་བསྐྱལ། དེ་ནས་རྒྱལ་བ་བརྗོད་པ་ནི། སངས་རྒྱས་རྣམས་ནི་བདུད་ལས་རྒྱལ། ། ཆོས་ནི་ཆོས་མ་ཡིན་ལས་སོ། ། དགེ་འདུན་མུ་སྟེགས་རྣམས་ལས་རྒྱལ། ། དབང་པོ་ལྷ་མིན་རྣམས་ལས་རྒྱལ། ། ལྷ་མིན་ཟླ་བ་ལས་རྒྱལ་ལོ། ། ནམ་མཁའ་ལྡིང་ནི་རྒྱ་མཚོ་ལས། ། མེ་ནི་ཤིང་རྣམས་ཀུན་ལས་རྒྱལ། ། ཆུ་ནི་མེ་ལས་རྒྱལ་བར་གྱུར། ། རླུང་ནི་སྤྲིན་ལས་རྣམ་པར་རྒྱལ། ། རྡོ་རྗེ་ཡིས་ནི་རིན་ཆེན་ཕུག། ལྷ་རྣམས་བདེན་པར་རབ་ཏུ་གནས། ། ས་ཡང་བདེན་པར་གནས་པ་ལགས། ། སངས་རྒྱས་དང་ནི་ཆོས་ཀྱང་བདེན། ། བདེན་པས་རྒྱལ་གྱུར་རྫུ་ནམ་ལགས། ། སྡིག་པ་ཐམས་ཅད་རབ་ཏུ་ཕམ། ། ཕྱིར་རྒོལ་ཀུན་ལས་རྒྱལ་བར་གྱུར། ། སྭཱ་ཧཱ། བསྒྲུབ་བྱ་རྣམས་སློབ་དཔོན་གྱི་ལག་གི་རྡོ་རྗེ་ལ་འཇུས་ཏེ། ཨོཾ་ཛ་ཡེ་བི་ཛ་ཡེ་སྭཱ་ཧཱ། ཛ་ཡ་ཛ་ཡ་ཞེས་བརྗོད་ཅིང་གདན་དཀར་པོ་གསར་པ་མེ་ཏོག་དཀར་པོ་གསར་པས་གཏོར་བ་ལ་བཞག། དེ་ནས་སྲུང་བ་ནི། སློབ་དཔོན་གྱིས་བསྒྲུབ་བྱའི་གནས་བདུན་དུ་རྡོ་རྗེ་རྒྱ་གྲམ་བཞག་པས་རྡོ་རྗེའི་གོ་བསྐོན་པར་མོས་ཏེ། སྔགས་མཐར་སྡིག་པ་དང་སྒྲིབ་པ་ཐམས་ཅད་རཀྵ་རཀྵ། ཞེས་སོགས་གོང་བཀྲུ་བྱབ་ཀྱི་སྔགས་རྣམས་ལ་རཀྵ་ཞེས་འདོན་པ་སྤོའོ། ། མཐར་ཁ་ཟས་ཀྱིས་སྲུང་བ་ནི། འབྲང་རྒྱས་དཀར་པོ་སྦྱིན་པའམ་འོ་མ་ལ་སྨན་སྣ་བཏབ་པ་ཁར་སྦྱིན་ཏེ། སངས་རྒྱས་རྣམ་གཟིགས་གཟི་བརྗིད་དང་། ། གཙུག་ཏོར་ཅན་གྱི་སྟོབས་རྣམས་དང་། ། ཐམས་ཅད་སྐྱོབ་ཀྱི་བདེན་ཚིག་དང་། ། ལོག་དད་སེལ་གྱི་ཏིང་འཛིན་དང་། ། གསེར་ཞེས་བྱ་བའི་ཡེ་ཤེས་དང་། ། འོད་སྲུངས་ཀྱི་ནི་རྫུ་འཕྲུལ་དང་། ། ཤཱཀྱ་སེང་གེའི་མཐུ་རྣམས་ཀྱིས། ། སྨན་རྣམས་བདུད་རྩིར་འགྱུར་བར་ཤོག། རླུང་ལས་གྱུར་དང་མཁྲིས་ལས་གྱུར། ། བད་ཀན་གྱུར་དང་འདུས་ལས་གྱུར། ། ནད་རྣམས་ཐམས་ཅད་རབ་བཅོམ་སྟེ། ། ཁྱེད་ལ་རྟག་ཏུ་བདེ་ལེགས་ཤོག། དེ་ལ་ནི་ཁ་ཟས་ཀྱི་སྲུང་བ་ཞེས་ཟེར་ཏེ་དགའ་སྟོན་གྱི་ཚུལ་ལོ། ། བདེན་པ་དང་བདེན་པའི་ཚིག་གང་གིས་སེམས་ཅན་རྐང་མེད་པའམ། རྐང་པ་གཉིས་པའམ། རྐང་པ་བཞི་པའམ། རྐང་མངས་སམ། གཟུགས་ཅན་ནམ། གཟུགས་ཅན་མ་ཡིན་པའམ། འདུ་ཤེས་ཅན་ནམ། འདུ་ཤེས་ཅན་མ་ཡིན་པའམ། འདུ་ཤེས་མེད་འདུ་ཤེས་མེད་མིན་གྱི་སེམས་ཅན་གང་ཇི་སྙེད་པ་དེ་དག་ལས་དེ་བཞིན་གཤེགས་པ་མཆོག་ཅེས་བྱ་བ་དང་། བདེན་པ་དང་བདེན་པའི་ཚིག་གང་གིས་འདུས་བྱས་དང་འདུས་མ་བྱས་ཀྱི་ཆོས་གང་ཇི་སྙེད་ཡོད་པ་དེ་དག་གི་ནང་ནས་འདོད་ཆགས་དང་བྲལ་བ་མཆོག་ཅེས་བྱ་བ་དང་། བདེན་པ་དང་བདེན་པའི་ཚིག་གང་གིས་ཚོགས་པའམ། འདུས་པའམ། མང་པོའམ། འཁོར་ཇི་སྙེད་ཡོད་པ་དེ་དག་གི་ནང་ནས་དེ་བཞིན་གཤེགས་པའི་ཉན་ཐོས་ཀྱི་དགེ་འདུན་མཆོག་ཅེས་བྱ་སྟེ་བདེན་པ་དང་བདེན་པའི་ཚིག་དེ་རྣམས་ཀྱིས་བདག་ཅག་དཔོན་སློབ་ཡོན་མཆོད་རྣམས་ལ་བསྲུང་བར་བྱའོ། ། ཡོངས་སུ་བསྐྱབ་པ་དང་། ཡོངས་སུ་གཟུང་བ་དང་། ཡོངས་སུ་བསྐྱང་བ་དང་། ཞི་བ་དང་། བདེ་ལེགས་སུ་འགྱུར་བར་བྱའོ། ། མཚམས་གཅད་པར་བྱའོ། ། འབྱུང་པོ་ཐམས་ཅད་བཟློག་པར་བྱའོ། ། གཟི་བརྗིད་འཕྲོག་པ་རྣམས་བཟློག་པར་བྱའོ། ། ནད་རིམས་བཞི་བརྒྱ་རྩ་བཞི་ཟད་པར་གྱུར་ཅིག། མེད་པར་གྱུར་ཅིག། ཞི་བར་གྱུར་ཅིག། རབ་ཏུ་ཞི་བར་གྱུར་ཅིག། ཅེས་པ་ནི་བདེན་སྟོབས་བརྗོད་པས་བསྲུང་བའོ། ། དེ་ནས་རང་ངམ་བསྒྲུབ་བྱ་ལ་མེ་ཏོག་འཐོར་ཏེ། སྟོན་མཆོག་དམ་པ་སོགས་དཀོན་མཆོག་གསུམ་གྱི་ཤིས་བརྗོད། འབྱུང་པོ་གང་དག། འདིར་ནི་རྒྱལ་བ་སོགས་བརྗོད་དེ་བཀྲ་ཤིས་བརྗོད་པས་བསྲུང་། བསྔོ་སྨོན་བྱས་ལ་གྲོལ། སློབ་དཔོན་གྱིས་བུམ་པའི་ལྷ་ལ་མཆོད་བསྟོད། བཟོད་གསོལ། ནོངས་བཤགས་ཡིག་བརྒྱ་བཟླ། བུམ་ནང་གི་ཡེ་ཤེས་པ་གཤེགས། དམ་ཚིག་པ་རང་ལ་ཐིམ་པར་བསམས་ལ། སྨོན་ལམ་དང་བཀྲ་ཤིས་བྱའོ། ། དེ་ལས་ཅུང་ཟད་འབྲིང་དུ་བྱ་བར་འདོད་ན། རང་གི་གཡས་ཕྱོགས་སུ་སྟེགས་བུའི་སྟེང་དུ་སྟེགས་ཁེབས་སོགས་བཀྲམ་པའི་ཁར་འབྲུའི་ཚོམ་དུ་བཀོད་པའམ། བུམ་གདན་པདྨ་འདབ་བརྒྱད་ཀྱི་སྟེང་དུ་བུམ་པ་ཁ་རྒྱན་མགུལ་ཆིངས་སྔོན་པོའི་ནང་དུ་སུམ་གཉིས་ཆུས་གང་བ་ལ་རྫས་ཉེར་ལྔ་བཏབ་པའི་སྟེང་དུ་དུང་ཆོས་དྲི་བཟང་གི་ཆུས་གང་བ། དེའི་སྟེང་དུ་རྡོ་རྗ་ེལ་མེ་ཏོག་གི་ཕྲེང་བ་བཏགས་ལ་བཞག། མདུན་དུ་ཆུ་གཉིས་སྔོན་འགྲོའི་ཉེར་སྤྱོད་དཀར་གཏོར་ཟླུམ་པོ་པད་འདབ་བཞིས་བསྐོར་བ་རྣམས་བཤམས། འོག་ཏུ་བསྒྲུབ་བྱ་ལ་དགོས་པའི་མི་དུ་ཡོད་ཀྱི་གྲངས་དང་མཉམ་པའི་ཚོན་སྐུད་སྣ་ལྔ་འདོམ་རེ། སླ་ང་ཆུ་ཐུབ་ཀྱི་ནང་དུ་སྐྱེར་པ་སྐམ་པོ་ཕྲ་མོ་གཤགས་པའི་ཧོམ་ཁུང་གྲུ་གསུམ་བརྩིགས་ལ། གཏོར་མ་གསུམ། ཐེབ་ཀྱུ་གསུམ། ཆངས་བུ་གསུམ་རྣམས་དང་། རང་གི་མདུན་དུ་རྡོར་དྲིལ། མེ་ཏོག་གི་སྣོད། ཡུངས་ཀར། གུ་གུལ་རྣམས་སྟ་གོན་བྱས་ལ། རང་སྟན་བདེ་བ་ལ་འདུག་ནས། བདག་བསྐྱེད་ཐར་པཎ་གྱི་ཡིག་ཆ་ལྟར་དང་། བུམ་པ་བསང་སྦྱང་བ་ནས་ཆུ་དང་གཉིས་སུ་མེད་པར་གྱུར་བར་གོང་ལྟར་བྱ། དེ་ནས་སྦྱིན་བདག་སོགས་མདུན་དུ་བོས་ལ་སྔར་གྱི་ཚོན་སྐུད་ལ་ལག་ལེན་ལྟར་མདུད་པ་བཏབ་པ་བསྒྲུབ་བྱའི་སྐེ་ལ་བསྐོན། དེ་ནས་ལག་པ་གཉིས་དང་རྐང་པ་གཉིས་ཀྱི་སྲིན་ལག་ལའང་བསྐོན། སྦྱོང་ཆས་མདུན་དུ་བཤམས་པ་ཆུས་བྲན་ལ། ནམཿསརྦ་ཏ་ཐཱ་ག་ཏེ་སོགས་ཞི་བ་དང་། ཞི་དྲག་ཕྱེད་མ་དང་། དྲག་པོས་སྦྱོང་བ་རྣམས་གོང་ལྟར། དེ་ནས་བྱད་འགྲོལ་བྱ་བའི་སླད་དུ་དམིགས་པ་འདི་བཞིན་མཛོད། ཁྱེད་རང་རྣམས་ཀྱི་ལུས་ལ་བཅིངས་པའི་ཞགས་པ་དེ་ཉིད་ལུས་ངག་ཡིད་གསུམ་ལ་གནོད་པར་བྱེད་པའི་བྱད་ཁ་རྦོད་གཏོང་མནན་གཏད་གཟིར་གསུམ་ལ་སོགས་པ་མི་མཐུན་པའི་ཕྱོགས་ཐམས་ཅད་འདུས་པའི་ངོ་བོ་ཞགས་པ་ནག་པོ་རེ་རེར་གྱུར་པའི་མོས་པ་མཛོད། སློབ་དཔོན་ཡེ་ཤེས་ཀྱི་མཁའ་འགྲོ་མ་སེང་གེའི་གདོང་པ་ཅན་དུ་གསལ་བའི་ཐུགས་ཀ་ནས་འོད་ཟེར་འཕྲོས་པས་འོད་ཟེར་གྱི་སྣ་ལ་ཁྲོ་བོ་འདོད་པའི་རྒྱལ་པོ་ལྕགས་ཀྱུ་དང་ཞགས་པ་ཐོགས་པ་དཔག་ཏུ་མེད་པ་འཕྲོས་པས་ནད་གདོན་སྡིག་སྒྲིབ་བྱད་ཁ་རྦོད་གཏོང་མནན་གཏད་གཟིར་གསུམ་ལ་སོགས་པ་ཐམས་ཅད་ཀྱི་སྙིང་ག་ནས་ལྕགས་ཀྱུས་བཟུང་། མགྲིན་པ་ནས་ཞགས་པས་བཅིངས། ཡན་ལག་ལྕགས་སྒྲོག་གིས་བསྡམས། ཁྱེད་རང་རྣམས་ཀྱི་ལུས་ལ་བཅིངས་པའི་ཞགས་པ་ནག་པོ་དེ་ཉིད་ལ་སིབ་སིབ་ཐིམ་པའི་མོས་པ་མཛོད། རྡོར་དྲིལ་དང་བཅས་ཧཱུྃ་མཛད་ཀྱི་ཕྱག་རྒྱ་བཅས་ལ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ་བདེན་པ་དང་། ཆོས་ཀྱི་བཀའ་བདེན་པ་དང་། དགེ་འདུན་གྱི་བཀའ་བདེན་པ་དང་། ཁྱད་པར་དུའང་ཡེ་ཤེས་ཀྱི་མཁའ་འགྲོ་མ་སེང་གེའི་གདོང་པ་ཅན་གྱི་ལྷ་ཚོགས་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་བྱིན་གྱི་རླབས་ཀྱིས་དེང་འདིར་རྡོ་རྗེ་སློབ་མའམ་སྦྱིན་པའི་བདག་པོ་འདི་རྣམས་ལ་གནོད་པར་བྱེད་པའི་ནད་གདོན་སྡིག་སྒྲིབ་བྱད་ཁ་རྦོད་གཏོང་མནན་གཏད་གཟིར་གསུམ་ལ་སོགས་པ་མི་མཐུན་པའི་ཕྱོགས་ཐམས་ཅད་ལུས་ལ་བཅིངས་པའི་ཞགས་པ་ནག་པོ་འདི་ཉིད་ལ་སིབ་སིབ་ཐིམ་པར་གྱུར་ཅིག། ཨོཾ་བཛྲ་ཨཾ་ཀུ་ཤ་ཛཿཨོཾ་བཛྲ་པཱ་ཤ་ཧཱུྃ། ཨོཾ་བཛྲ་སྥོ་ཊ་བཾ། ཨོཾ་བཛྲ་གྷཎྜེ་ཧོཿལན་གསུམ། ཁྱེད་རང་རྣམས་ཀྱི་ལུས་ལ་བཅིངས་པའི་ཞགས་པ་ནག་པོ་དེ་ཉིད་ནད་གདོན་སྡིག་སྒྲིབ་བར་ཆད་ཐམས་ཅད་འདུས་པའི་ངོ་བོར་གྱུར་པའི་མོས་པ་མཛོད། སླར་ཡང་སློབ་དཔོན་ཡེ་ཤེས་ཀྱི་མཁའ